יער בארי

יער בְּאֵרִי משתרע על פני כ-11,000 דונם ושוכן בנגב המערבי, בחבל הבשור. ראשיתו של היער בנטיעות שביצעו חברי קיבוץ בארי. הקיבוץ הוקם בשנת 1946, במוצאי יום הכיפורים, כאחד מ-11 נקודות התיישבות שהוקמו בנגב הצפוני, ונקרא ע"ש ברל כצנלסון, שבארי היה שמו הספרותי. ביער מגוון עצים, עצי מחט, עצי בוסתן ועצים רחבי עלים. והוא מתכסה בחודשי החורף והאביב במקבצים של פרחי כלניות, סחלבים, צבעונים, עיריות, ופרחים רבים נוספים. וכן מגוון של עולם חי, צבים, לטאות, צבאים ודורבנים. שמו הקודם של אזור בארי הוא "נאחביר", שפירושו בערבית 'אזור בתרונות'; בתחומו של היער נמצאת "שמורת בתרונות בארי". ב-2 במאי 2018 נפגע היער קשות משרפת יער שהצית עפיפון תבערה ששילחו מחבלים פלסטינים מרצועת עזה. שביל הנגב המערבי עובר ביער. בתרונות בארי היא שמורת טבע המאופיינת במדרונות תלולים ומשתרעת על פני 5,000 דונם. היא נוצרה על ידי מי גשמים המגיעים מאגנו העילי של נחל סחף, אשר חרצו ובתרו את אדמת הלס הצחיחה והאופיינית לאזור. כך במשך הזמן הבתרונות הפכו לעמק דמוי מכתש שקירותיו מתנשאים לגובה של 10–15 מ', וקרקעיתו מבותרת על ידי יובלי הנחל. בחודשי החורף והאביב הבתרונות מתכסים בפרחים. פריחת הכלניות בחורף מהווה מוקד משיכה למטיילים. במרכזו של העמק נמצא אתר פרהיסטורי שבו ריכוזים גדולים של כלי צור מתקופת האבן הקדומה. כמו כן, בבתרונות שרדו בעלי חיים וצמחייה שנעלמו ממישורים אחרים באזור בשל עיבוד אינטנסיבי. בתחומי השמורה ישנם כ-175 מיני צמחים, בהם צמחים ים-תיכוניים הנמצאים בסמוך לגבול תפוצתם הדרומי, כדוגמת סירה קוצנית, וצמחים מדבריים הנמצאים בגבול תפוצתם הצפוני, כדוגמת רותם המדבר. בנוסף, השמורה מהווה את גבול תפוצתם הדרומי של מספר בעלי חיים כדוגמת הצב המצוי. חלקם, כמו לטאת שנונית באר שבע, נמצאים בסכנת הכחדה. בשמורה מטע אגבה, שניטע על ידי מקימי קיבוץ בארי בניסיון להקים תעשיית חבלים מסיביהם, ניסיון שכשל בשל העלות הגבוהה של ייצור חבלים מחומרים טבעיים אל מול זאת של החבלים מחומרים סינתטיים. ערך מורחב – יד אנזא"ק אנדרטת אנזא"ק הוקמה לזכרם של חללי גייסות הצבא האוסטרליים והניו זילנדיים (Australian and New Zealand Army Corps - או ANZAC בראשי תיבות) ונחנכה בשנת 1967 ביער בארי. האנדרטה היא תרומת יהדות אוסטרליה וניו זילנד לזכר הכוחות משתי הארצות שפעלו במקום זה. אזור האנדרטה היה חלק מזירות קרב עזה הראשון וקרב עזה השני. האנדרטה בנויה בצורת האות A שהיא האות הראשונה במילה Anzac. ערך מורחב – מחצבות הגופרית בארי מחצבות הגופרית ממוקמות בסמוך לבתרונות הגופרית, כשלושה קילומטרים מערבית למקום בו נמצא קיבוץ בארי כיום. הן הופעלו בזמן המנדט הבריטי ופעלו מ-1933 עד 1943. לאחר הקמת מדינת ישראל בדקה ממשלת ישראל את כדאיות הפקת הגופרית, הוחלט שההפקה אינה כדאית, והמחצבות ננטשו. ערך מורחב – אנדרטת בית הקברות הצבאי הארעי בבארי בצמוד ליער בארי שוכנת אנדרטה באתר שבו פעל בעבר בית קברות צבאי ארעי של צה"ל. נקברו בו חללים שנפלו במלחמת סיני, מלחמת ששת הימים ומלחמת יום הכיפורים. אנדרטת יד אנזא"ק באר מים בבארי מפעל הגופרית הבריטי בבארי בור ביזנטי ביער בארי כלניות ביער בארי מדיה וקבצים בנושא יער בארי בוויקישיתוף יער בארי באתר קק"ל טיול ביער בארי, בפורטל התיירות "צופית" מסלולי טיול ביער בארי, באתר קק״ל אי ירוק מפת היער באתר קק"ל יואב קווה, אל בורות המים והגופרית, באתר הארץ, 17 במרץ 2004 גלית בוזגלו, היסטוריה, אופניים, הליכה ופריחות: טיול חורפי ביער בארי, באתר הארץ, 20 בדצמבר 2018 מיכאל יעקובסון, על מחסני הנשק הבריטים בבתרונות בארי, באתר "חלון אחורי", 13 באוקטובר 2011 משה גלעד, שמורת הטבע בתרונות בארי נשרפה, באתר הארץ, 10 במאי 2021 משה גלעד, שמורת בארי: זה הזמן לטייל כאן, לפני שיהיה צפוף מדי, באתר הארץ, 18 בינואר 2023 מתן צורי, עפיפוני התבערה: מאות דונמים ביער בארי עולים באש, באתר ynet, 2 במאי 2018. .שמורת בתרונות בארי באתר טבע ונופים בישראל.